Nog geen beslissing oor Mandela se Qunu-huis | Maroela Media
Eksekuteurs van Nelson Mandela se boedel, het nog nie die oudpresident se huis in Qunu in die Oos-Kaap aan enigiemand oorgedra nie, aangesien sy voormalige vrou, Winnie Madikizela-Mandela, die eienaarskap van die eiendom in die hof betwis.
Voormalige adjunkhoofregter Dikgang Moseneke, een van die eksekuteurs, het gesê hulle wag vir die hof se beslissing voor hulle die eiendom, volgens die testament, oordra.
Madikizela-Mandela, wat Mandela se tweede vrou was, is uit die testament weggelaat en het nie enigiets uit die boedel ontvang nie. Sy het gevolglik in 2014 'n eis by die Mthatha-hooggeregshof ingedien oor die Qunu-huis, en aangevoer Mandela het die huis aangeskaf terwyl hulle steeds getroud was. Die hof het haar aansoek met koste van die hand gewys.
Haar prokureurs het intussen aangedui dat hulle gaan appèl aanteken teen die uitspraak.
"Die oorledene se huis in Qunu, en die beweegbare bates waaronder vee en ander plaasimplemente, is uit die rekening weggelaat," het Moseneke gesê. "Ons sal die huis hanteer sodra die dispuut tussen die eksekuteurs en mamaWinnie Madikizela-Mandela opgelos is."
Moseneke het ontken dat daar enige stryery in die Mandela-familie is oor die boedel, wat ongeveer R22 miljoen beloop. "Ondanks spekulasie in die media, is daar geen binnegevegte nie. Die familie is verenig en het ons ondersteun."
Hy het gesê 'n gedeelte van die boedel word aan trusts oorgedra en sal nog jare lank na die familie omsien.
hoe is dit moontlik dat n persoon vir baie jare in die tronk was soveel geld en waardes kon opbou nadat hy uit die tronk vrygelaat is? Was dit nie geld wat vir die opbou van RSA bedoel was? Vra maar net.
As Nelson Mandela sou glo ou Winnie is enige iets werd uit die boedel dan sou hy dit mos so bepaal het, maar hy het haar uitgesluit met 'n doel. So sy moet maar dit gelate aanvaar.
…en hy het die 2010 sokkerbeker in die lug gehou… moes geweet het wat aangaan…!
Dis min geld en bates as n mens dink hoe baie die huidige nr1 het, iets nie reg met so n klein boedel nie. Dis amper onmoontlik.